[zogai no. 454] 
	[1a1] ༄༅། །མངོན་བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས་ཞེས་བྱ་བ་བཞུགས་སོ།། 

[*མཆོད་བརྗོད།]
[1b1] ན་མོ་གུ་རུ་མཉྫུ་གྷོ་ཥཱ་ཡ། 
གཙུག་ན་ཟླ་བ་རང་བྱུང་པད་དཀར་མིག །སྤྲིན་ལ་ཞོན་དང་མ་གཉིས་ཀརྟི་ཀ །
མ་ཟླུམ་ཆ་གཏེར་གཙུག་གི་ནོར་བུའི་ཁྲིར། །ཞབས་སེན་འགོད་མཛད་ཟས་གཙང་ [1b2] སྲས་ལ་འདུད། །
མཚན་དཔེའི་དཔལ་འབར་ཟླ་ཞུན་ཕུང་པོའི་སྐུ། །ཨིནྡྲ་ནཱི་ལའི་ཟུར་ཕུད་ལྔས་མཛེས་པ། །
ཅུང་ཟད་དྲན་པ་ཡིས་ཀྱང་རྨོངས་པའི་མུན། །ཕམ་མཛད་གསུང་གི་དབང་ཕྱུག་ལ་ཕྱག་འཚལ། །

སྟོང་ཕྲག་བརྒྱད་ཅུ་ [1b3] རྩ་བཞིའི་ཆོས་ཀྱི་གླུ། །རྒྱུད་མངས་སྒྲ་ལས་དྲངས་ནས་སྙན་པའི་དཔྱིད། །
འཇོ་མཛད་དྲི་ཟའི་སྒེག་མོ་དབྱངས་ཅན་མས། །མི་ཟད་སྤོབས་པའི་དངོས་པོ་དེང་འདིར་སྩོལ། །
འཁོར་འདས་བརྟན་གཡོའི་དངོས་པོ་རེ་རེར་ཡང་། ། [1b4] བརྡ་དང་ཐ་སྙད་མིང་ཚུལ་མཐའ་ཡས་ཕྱིར། །
སར་གནས་དཔའ་བོ་ཁོ་ནའི་སྤྱོད་ཡུལ་ལས། །ཉམ་ཆུང་བྱིས་བློའི་གཞལ་བྱ་ག་ལ་ཡིན། །
འོན་ཏེ་འབབ་ཆུའི་རྒྱུན་ལས་ཆ་ཤས་ཙམ། །བཏུངས་ཀྱང་སྐྱེས་བུའི་སྐོམ་སྲེད་སེལ་བ་ [1b5] ལྟར། །
མངོན་བརྗོད་རྒྱ་མཚོའི་དབུས་ནས་ཆུ་ཐིགས་ཙམ། །ཐོས་བརྩོན་ཀུ་ཤའི་རྩེ་མོས་བླངས་ཏེ་བརྗོད། །

[I. མཐོ་རིས་ཀྱི་སྡེ་ཡན་ལག་དང་བཅས་པ།]
[དང་པོ། རྒྱལ་བ་དང་བྱང་ཆུབ་སེམས་དཔའ་ལ་སོགས་པའི་རབ་ཏུ་བྱེད་པ།]
རྒྱལ་བ་དང་ནི་ལྷ་རྣམས་དང་། །ཕྱོགས་དང་ནམ་མཁའ་གཟའ་རྒྱུ་སྐར། །
དུས་དང་བསྐལ་པ་ཡན་ལག་བཅས། །མཐོ་རིས་སྡེ་ཚན་འདིར་བཤད་བྱ། ། [1b6] 
ཁ་སྦྱོར་བདུན་ལྡན་རིགས་བརྒྱའི་བདག །དྲུག་པ་རྡོ་རྗེ་འཆང་གི་མཚན། །
རྒྱལ་བ་བདེ་གཤེགས་ཀུན་མཁྱན་(read: མཁྱེན་)དང་། །རྣམ་འདྲེན་དཔལ་སྟུག་རྐང་གཉིས་གཙོ། །
གཉིས་མེད་གསུང་དང་བཅོམ་ལྡན་འདས། །སྟོབས་བཅུ་མངའ་བ་ [2a1] སངས་རྒྱས་མཚན། །
བུ་རམ་ཤིང་པ་ཉི་མའི་གཉེན། །གོ་འུ་ཏ་མ་ཟས་གཙང་སྲས། །
མི་མཇེད་བདག་པོ་ཤཱཀྱའི་རྒྱལ། །ལྷ་ཡི་ལྷ་རྣམས་ཤཱཀྱ་ཐུབ་མཚན། །
རྒྱལ་སྲས་རྒྱལ་བའི་མྱུ་གུ་དང་། ། [2a2] འཕགས་མཆོག་བྱང་སེམས་སྤྱི་ཡི་མཚན། །
རྒྱལ་ཚབ་མི་ཕམ་མགོན་པོ་དང་། །ས་བཅུའི་དབང་ཕྱུག་བྱམས་པའི་མཚན། །
བརྟན་པའི་འཁོར་ལོ་སྨྲ་བའི་རྒྱལ། །ཟུར་ཕུད་ལྔ་པ་བློ་ཡི་གཏེར། །
ཡེ་ཤེས་མེ་ལོང་ [2a3] འཇམ་དབྱངས་མཚན། །འཇིག་རྟེན་དབང་ཕྱུག་གྲུ་འཛིན་བདག །
ཕྱག་ན་པདྨ་སྤྱན་རས་གཟིགས། །ལག་ན་རྡོ་རྗེ་གསང་བའི་བདག །
མཐུ་སྟོབས་བདག་པོ་ཕྱག་རྡོར་མཚན། །རྒྱལ་ཡུམ་མྱུར་སྐྱོབ་ཞི་མ་དང་། །
ཆོས་ཀྱི་ [2a4] དཔལ་མོ་སྒྲོལ་མའི་མཚན། །སྒྲ་དབྱངས་ལྷ་མོ་ཆངས་(read: ཚངས་)སྲས་མ། །
ཟླ་བའི་སྲིང་མོ་མཚོ་བྱུང་མ། །ཤེས་རབ་ལྷ་མོ་དབྱངས་ཅན་མཚན། །
ཆུ་ཡི་དབང་པོ་རྨུགས་འཛིན་དང་། །ནོར་གྱི་དབང་ཕྱུག་འཛམ་ལའི་མཚན། ། [2a5] 
སངས་རྒྱས་འབྲིང་པོ་རྐྱེན་གཅིག་རྟོགས། །བསེ་རུའི་རྒྱལ་བ་རང་རྒྱལ་མཚན། །
ཐུབ་དབང་གསུང་སྐྱེས་ཐོས་སྒྲོག་པ། །བརྟུལ་ཞུགས་དབང་པོ་ཉན་ཐོས་མཚན། །
རྒྱལ་བ་དང་བྱང་ཆུབ་སེམས་དཔའ་ལ་སོགས་པའི་རབ་ཏུ་བྱེད་པའོ། ། [2a6] 

[གཉིས་པ། ལྷ་དང་ཕྱོགས་ལ་སོགས་པའི་རབ་ཏུ་བྱེད་པ།]
མཐོ་རིས་ས་བླ་སྐབས་གསུམ་གནས། །གསུམ་རྩེན་དལ་འཛིན་ལྷ་ཡུལ་མིང་། །
ལེགས་བྲིས་འཆི་མེད་སྐབས་གསུམ་པ། །མཁར་ཉལ་ཚིགས་བཟང་ཚིག་མདའ་ཅན། །
མེ་ཞལ་རྣམས་སད་ལྷ་སྤྱིའི་མིང་། །གྲགས་པའི་ [2b1] མུ་ཁྱུད་སྤྲིན་ལ་ཞོན། །
མཆོད་སྦྱིན་བརྒྱ་པ་མིག་སྟོང་ཅན། །ལྷ་དབང་གྲོང་འཇོམས་བརྒྱ་བྱིན་མིང་། །
པུ་ལོའི་སྲས་མོ་བདེ་སོགས་མ། །ལེགས་བརྗོད་བརྒྱ་བྱིན་བཙུན་མོའི་མིང་། །
རང་བྱུང་གསེར་མངལ་སྐྱེ་དགུའི་བདག །མེས་པོ་གདོང་བཞི་མི་མཇེད་བདག ། [2b2] 
དགའ་བ་བརྒྱ་པ་ཚངས་པའི་མིང་། །ཐིག་ལེ་དྲུག་པ་ཐ་གུའི་ལྟོ། །
འཇུག་པ་བཅུ་པ་གོས་སེར་ཅན། །ཉེ་དབང་དཔལ་བདག་པད་དཀར་མིག །
མི་ཡི་སེང་གེ་ཁྱབ་འཇུག་མིང་། །པདྨ་ཅན་དང་འཕྲོག་བྱེད་ཡུམ། །
དཔལ་མོ་ཁྱབ་འཇུག་བཙུན་མོའི་མིང་། །ཡེད་(read: ཡིད་)སྲུབས་ [2b3] བདག་པོ་ཉ་ཡི་ཏོག །
མེ་ཏོག་མདའ་ཅན་མདའ་ལྔ་པ། །ལུས་མེད་ཆུ་སྲིན་རྒྱལ་མཚན་ཅན། །
དགའ་རབ་དབང་འདོད་ལྷའི་མིང་། །སྐྱ་རེངས་ནུ་བོ་སྐར་མིག་བུ། །
མཁའ་འགྲོའི་དབང་ཕྱུག་བྱ་ཁྱུང་མིང་། །གཙུན་ན་ཟླ་བ་མགྲིན་སྔོན་ཅན། །
དཔལ་མགྲིན་བདེ་ [2b4] འབྱུང་ཕྱུགས་བདག་དང་། །དྲག་པོ་དབང་ཕྱུག་ཆེན་པོའི་མིང་། །
ཨུ་མ་་གཽ་རཱི་དཀའ་བཟློག་མ། །རི་སྐྱེས་དབང་ཕྱུག་བཙུན་མོའི་མིང་། །
མཆེ་བ་གཅིག་པ་གླང་པོའི་གདོང་། །རྡོ་རྗེའི་མཆུ་ཅན་མ་གཉིས་པ། །
ལོག་འདྲེན་ཚོགས་བདག་གླང་སྣའི་མིང་། །མ་དྲུག་ [2b5] གཞོན་ནུ་ལྷའི་དམག་དཔོན། །
བཅུ་གཉིས་མིག་ལྡན་གདོང་དྲུག་མིང་། །ཚངས་དབང་སྲས་པོ་ར་ལ་ཞོན། །
གསེར་གྱི་ཐིག་ལེ་སྦྱིན་སྲེག་ཟ། །རྟ་དམར་ཅན་རྣམས་མེ་ལྷའི་མིང་། །
འཁྱོག་འབར་བི་ཤྭ་ན་རའི་བུ། །རླུང་གི་གྲོགས་པོ་ལམ་ནག་ཞུགས། ། [2b6] 
ནོར་ལས་རྒྱལ་རྣམས་མེ་ཡི་མིང་། །ཆོས་ཀྱི་རྒྱལ་པོ་མཚུན་གྱི་ལྷ། །
ཡ་མུ་ནའི་སྤུན་ལྔ་པའི་བདག །ཉི་བུ་མཚུངས་འཇུག་གཤིན་རྗེའི་མིང་། །
ལངྐའི་བདག་པོ་མགྲིན་བཅུ་པ། །བདེན་བྲལ་བདག་པོ་སྲིན་པོའི་མིང་། །
འབོད་སྒྲོགས་མཚན་རྒྱུ་ཤ་རྗེན་ [3a1] ཟ། །རོ་ཟན་སྲིན་པོ་སྤྱི་ཡི་མིང་། །
མཆོག་སེམས་ཆུ་བདག་ལྕེ་བརྒྱ་པ། །ཞགས་པ་ཅན་རྣམས་ཆུ་ལྷའི་མིང་། །
སྣ་ཚོགས་རྟ་ཅན་སྟོབས་ཀྱི་ལྷ། །གཡོ་བྱེད་མགོན་པོ་རླུང་ལྷའི་མིང་། །
དྲི་བཞོན་རྟག་འགྲོ་མ་མེས་འཕེལ། ། [3a2] རྡུལ་གྱི་ཁ་ལོ་རླུང་སྤྱིའི་མིང་། །
མིག་སྐྱ་གསང་བདག་གནོད་སྦྱིན་རྒྱལ། །ངལ་བསོས་ལུས་ངན་རྣམ་སྲས་མིང་། །
བདེན་དཔང་ཕག་གི་ཤིང་རྟ་ཅན། །བདུད་ལ་སྐྱེངས་སྟེར་བསྟན་མའི་མིང་། །
སྦྱིན་སྐྱེས་གཞུ་རྒྱལ་དབང་པོའི་དགྲ། །ཁུ་བའི་སློབ་མ་བཅུད་ [3a3] མི་ལྡན། །
སྔོན་གྱི་ལྷ་རྣམས་ལྷ་མིན་མིང་། །ཀུན་ཁྱབ་འཕྲོག་བྱེད་ཕྱོགས་སྤྱིའི་མིང་། །
ལྷ་དང་ཕྱོགས་ལ་སོགས་པའི་རབ་ཏུ་བྱེད་པའོ། །

[གསུམ་པ། ནམ་མཁའ་དང་གཟའ་སྐར་ལ་སོགས་པའི་རབ་ཏུ་བྱེད་པ།]
ལྷ་ལམ་སྤྲིན་ལམ་རྒྱུ་སྐར་ལམ། །ཀུན་གསལ་ཆུ་མཐོང་ལྷའི་རྫིང་རིང་། །
གནམ་དགུང་ཀུན་ཁྱབ་ནམ་མཁའི་མིང་། ། [3a4] ཆུ་འཛིན་སྒྲ་ལྡན་ཚ་ཟེར་འཇོམས། །
ཆུ་ཁུར་མཁའ་གླང་སྤྲིན་གྱི་མིང་། །འཇུག་པ་བརྒྱ་པ་གཞི་སྔོན་སྐྱེས། །
ལུས་ཕྲ་བདེ་འཐུང་གློག་གི་མིང་། །སྤྲིན་གྱི་སྒྲ་དང་དབྱར་སྐྱེས་རྔ། །
སྒྲ་བརྒྱ་པ་རྣམས་འབྲུག་སྐད་མིང་། །མེ་ཆར་གནམ་ལྕགས་སྤྲིན་གྱི་འོད། ། [3a5] 
རི་འཇོམས་ལྕེ་འབབ་ཐོག་གི་མིང་། །སྐྱིན་ཐང་སྤྲིན་རུས་ལོ་ཐོག་གཤེད། །
རྡོ་ཆར་ཆུ་འཁྲེགས་སེར་བའི་མིང་། །གྲུ་ཆར་སྦྲང་ཆར་སྤྲིན་བཅུད་དང་། །
སྤྲིན་གྱི་མེ་ཏོག་ཆར་པའི་མིང་། །རླུང་གི་རྒྱལ་མཚན་རྒན་པོའི་ཐིག །
དྲང་འཁྱོག་གཞའ་རིས་བརྒྱ་ [3a6] བྱིན་གཞུ། །སོས་ཀ་བཞད་རྣམས་འཇའ་ཚོན་མིང་། །
མདོངས་སེལ་བུམ་སྐྱེས་ཆུ་ལྷའི་བུ། །ཨ་གསྡྱ་(no font)རྣམས་རི་བྱིའི་མིང་། །
མཐོ་རིས་སྣང་བྱེད་མུན་པ་ཅན། །སྲིད་གསུམ་རྣམ་རྒྱལ་རཱ་ཧུ་ལ། །
སེངྒེ་མོའི་བུ་སྒྲ་གཅན་མིང་། །བཅུ་གཉིས་བདག་པོ་འོད་ [3b1] སྟོང་ལྡན། །
ནམ་མཁའི་ནོར་བུ་པདྨའི་གཉེན། །རྟ་བདུན་བདག་པོ་རྟ་ལྗང་ཅན། །
སྣང་བྱེད་མ་ཟླུམ་ཉི་མའི་མིང་། །བརླ་མེད་འོད་སྲུངས་ཁྱུང་སྔོན་སྐྱེས། །
ཉི་མའི་ཁ་ལོ་སྐྱ་རེངས་མིང་། །བདེ་འབྱུང་གཙུག་རྒྱན་རི་བོང་འཛིན། །
རྒྱུ་སྐར་རྒྱལ་པོ་ཀུ་མུད་གཉེན། །གཉིས་ [3b2] སྐྱེས་རྒྱལ་པོ་བསིལ་སྦྱིན་མཁན། །
འོད་དཀར་ཅན་དང་བཅུ་དྲུག་ཆ། །ཆ་གཏར་(read: གཏེར་)ཀུན་ཕན་ཟླ་བའི་མིང་། །
ས་སྐྱེས་འོད་ཟེར་དགུ་པ་དང་། །བཀྲ་ཤིས་ཞེས་པ་མིག་དམར་མིང་། །
གསལ་ལྡན་ཟླ་བུ་སྣར་མ་སྐྱེས། །གསེར་ལྡན་ལུས་གཅིག་ལྷག་པའི་མིང་། །
བློ་ [3b3] ལྡན་དབྱངས་བདག་མེ་བཞི་སྐྱེས། །ལྷ་ཡི་བླ་མ་ཕུར་བུའི་མིང་། །
ཁུ་བ་དཀར་པོ་ངན་སྤོང་བུ། །ལྷ་མིན་བླ་མ་པ་སངས་མིང་། །
འོད་ཟེར་བདུན་པ་གོས་སྔོན་ཅན། །ཚངས་སྐྱེས་ཉི་བུ་སྤེན་པའི་མིང་། །
ནམ་མཁའ་དང་གཟའ་སྐར་ལ་སོགས་པའི་རབ་ཏུ་བྱེད་པའོ། །

[བཞི་པ། དུས་དང་བསྐལ་པ་ལ་སོགས་པའི་རབ་ཏུ་བྱེད་པ།]
  བགྲང་བྱ་ [3b4] སླར་བྱུང་ཡང་དག་འགྲོ། །དུས་སྤྱིའི་མིང་ཡིན་ཉིན་མོ་ལ། །
གདུགས་དང་མུན་བསལ་བདུད་འཇོམས་ཟེར། །བྱ་བྲལ་སྣང་མེད་མེལ་ཚེ་ཅན། །
སྔོ་སངས་ཆགས་དུས་མཚན་མོའི་མིང་། །དགའ་བཟའ་རྒྱལ་སྟོང་རྫོགས་པ་ལྔ། །
ཟླ་བའི་ཕྱོགས་རེར་ལན་གསུམ་ [3b5] འཁེར(read: འཁོར)། །དཀར་ཕྱོགས་གང་ཕྱོགས་ཕྱོགས་སྔ་མ། །
ཞི་དང་རྒྱས་ཕྱོགས་ཡར་ངོའི་མིང་། །ནག་ཕྱོགས་དམར་ཕྱོགས་ཕྱོགས་ཕྱི་མ། །
དབང་དང་དྲག་ཕྱོགས་མར་ངོའི་མིང་། །འཇལ་བྱེད་དབུགས་སྐྱེས་ལོའི་ཡན་ལག །
ཕྱོགས་ཅན་དུས་ཀྱི་ཟླ་བའི་མིང་། །བཟོད་ [3b6] ལྡན་མ་དང་ལོའི་ཐོག་མ། །
ཧོར་ཟླ་བཅུ་གཅིག་པ་ཡི་མིང་། །ཚིམ་བྱེད་ནུས་ཟླ་རྒྱལ་ཟླའི་མིང་། །
དཀའ་ཐུབ་ཟླ་བ་ཆུ་ཟླའི་མིང་། །འབྲས་ཟླ་དབོ་ཟླའི་མིང་དུ་གྲགས། །
འདོད་དུས་ནག་པ་ཟླ་བའི་མིང་། །མེ་ཏོག་ཅན་དང་སྦྲང་དུས་ནི། །
ས་གའི་མིང་ཡིན་སྣྲོན་[ཟླ་ལ]། ། [4a1] འདོད་འཕེལ་དག་བྱེད་ཟླ་བ་ཟེར། །
ཆུ་སྟོད་ཧོར་ཟླ་དྲུག་པའི་མིང་། །མཁའ་སྤྲིན་ཅན་ནི་གྲོ་བཞིན་མིང་། །
སྤྲིན་བཟང་ཁྱུ་མཆོག་ཁྲུམས་ཟླའི་མིང་། །ལྟད་མོའི་ཟླ་བ་ཐ་སྐར་མིང་། །
གླུ་དབྱངས་ཟླ་བ་མང་པོ་འཛིན། །སྨིན་དྲུག་ཟླ་ [4a2] བའི་མིང་དུ་གྲགས། །
གྲང་རེག་ཅན་དང་བསིལ་ལྡན་མ། །ཁ་བའི་དུས་རྣམས་དགུན་གྱི་མིང་། །
དྲི་ཞིམ་དྲོད་འབེབས་འདོད་པའི་དུས། །མེ་ཏོག་ལྡན་དུས་དཔྱིད་ཀྱི་མིང་། །
བདེ་བྱེད་ངེས་སྲེག་ཚ་གདུང་ཅན། །སོས་ཀའི་མིང་ཡིན་ཆར་འབབ་དུས། །
སྤྲིན་ [4a3] འབྱུང་ཆར་ལྡན་དབྱར་གྱི་མིང་། །འབྲས་ལྡན་དུས་ཀྱི་ལྔ་པ་དང་། །
མདའ་སྦྱིན་སྟོན་གྱི་མིང་དུ་གྲགས། །འགྲོ་འོང་འདོར་བྱེད་ཟླ་བའི་འཕྲེང་། །
བགྲང་གཞི་བགྲང་བྱ་ལོ་ཡི་མིང་། །རབ་བྱུང་རྣམ་བྱུང་དཀར་པོ་དང་། །
རབ་མྱེས་སྐྱེས་བདག་ཨངྒི་ར། །དཔལ་ [4a4] གདོང་དངོས་པོ་ན་ཚོད་ལྡན། །
འཛིན་བྱེད་དབང་ཕྱུག་འབྲུ་མང་པོ། །མྱོས་ལྡན་རྣམ་གནོན་ཁྱུ་མཆོག་དང་། །
སྣ་ཚོགས་ཉི་མ་ཉི་སྒྲོལ་བྱེད། །ས་སྐྱོང་མི་ཟད་ཐམས་ཅད་འདུལ། །
ཀུན་འཛིན་འགལ་བ་རྣམ་འགྱུར་དང་། །བོང་བུ་དགའ་བ་རྣམ་རྒྱལ་དང་། ། [4a5] 
རྒྱལ་བ་མྱོས་བྱེད་གདོང་ངན་དང་། །གསར་(read: གསེར་)འཕྱང་རྣམ་འཕྱང་སྒྱུར་བྱེད་དང་། །
ཀུན་ལྡན་འཕར་བ་དགེ་བྱེད་དང་། །མཛེས་བྱེད་ཁྲོ་མོ་སྣ་ཚོགས་དབྱིག །
ཟེལ་(read: ཟིལ་)གནོན་སྤྲེའུ་ཕུར་བུ་དང་། །ཞི་བ་ཐུན་མོང་འགལ་བྱེད་དང་། །
ཡོངས་འཛིན་བག་མེད་ཀུན་དགའ་ [4a6] དང་། །སྲིན་པོ་མེ་དང་དམར་སེར་ཅན། །
དུས་ཀྱི་ཕོ་ཉ་དོན་གྲུབ་དྲག །བློ་ངན་རྔ་ཆེན་ཁྲག་སྐྱུག་པ། །
མིག་དམར་ཁྲོ་བོ་ཟད་པ་རྣམས། །མེ་ཡོས་ལ་སོགས་དྲུག་ཅུའི་མིང་། །
ཡོངས་གྱུར་སྤྱད་ཟིན་ལོའི་ཕུང་པོ། །བསྐལ་པའི་མིང་དུ་གྲགས་པ་ཡིན། ། [4b1] 
དུས་དང་བསྐལ་པ་ལ་སོགས་པའི་རབ་ཏུ་བྱེད་པའོ། །མངོན་བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས་ཞེས་བྱ་བ་ལས་མཐོ་རིས་ཀྱི་སྡ་ (read: སྡེ་?)ཡན་ལག་དང་བཅས་པ་བཤད་ཟིན་ཏོ།།  །། 

[II. ས་འོག་གི་སྡེ་ཡན་ལག་དང་བཅས་པ།]
ས་འོག་གདེངས་ཅན་དམྱལ་བ་དང་། །ཡི་དྭགས་ཆུ་དང་ཆུའི་སྲོག་ཆགས། །
གཟིངས་དང་ཆུ་སྐྱེས་སོགས་དབྱེ་བ། །ཡན་ [4b2] ལག་དང་བཅས་འདིར་བཤད་བྱ། །
བཅུ་འོག་རྐང་འོག་སྟོབས་ལྡན་གནས། །ཀླུ་ཡ་(read: ཡི་)འཇིག་རྟེན་ས་འོག་མིང་། །
རབ་རིབ་སྨག་རུམ་མཁའི་པགས་པ། །ཤེ་མུན་ལྡོངས་བྱེད་མུན་པའི་མིང་། །
རི་གནས་གདེངས་ཅན་ཀ་དྲུའི་བུ། །ནཱ་ག་ཀླུ་ཡི་མིང་དུ་བཤད། །
རྐང་སྦས་ [4b3] ལྟོ་འཕྱེ་མིག་གིས་ཐོས། །ལྕེ་གཉིས་བྲང་འགྲོ་རླུང་ཟས་ཅན། །
དུག་འཛིན་འཁྱོག་འགྲོ་སྦྲུལ་གྱི་མིང་། །ནག་པོ་བརྩེགས་པ་ཚངས་པའི་བུ། །
བེའུའི་ལྟེ་བ་དུག་གི་མིང་། །འདོད་པའི་འབྲས་བྲལ་ངན་འགྲོའི་མཐིལ། །
བདེ་མེད་དམྱལ་བའི་མིང་དུ་གྲགས། །ངན་ཁྱབ་དཔལ་ [4b4] མིན་ཕུན་ཚོགས་མིན། །
ཆུ་བོ་རབ་མེད་ཡི་དྭགས་མིང་། །བརྣག་དཀའ་ཟུག་རྔུ་བྲོ་འཚལ་བ། །
མནར་བ་གདུང་བ་སྡུག་བསྔལ་མིང་། །ཆུ་སྲེལ་ཆུ་གཏེར་ཟླ་བས་འཕེལ། །
རིན་ཆེན་འབྱུང་གནས་སིནྡྷུའི་བདག །ཟླ་བའི་མམ་(read: མ་མ་)རྒྱ་མཚོའི་མིང་། །
དག་བྱེད་ངན་སེལ་འབྲུ་ [4b5] ཕན་དང་། །བཏུང་བྱ་ཉལ་འགྲོ་ཆུ་ཡི་མིང་། །
ཛ་ཧུའི་བུ་མོ་གསེར་ལྡན་མ། །ལམ་གསུམ་ལྷ་ཆུ་གངྒཱི་མིང་། །
རྩོད་ཅན་ཉི་མའི་བུ་མོ་དང་། །ཞི་བའི་སྲིང་མོ་པཀྵུའི་མིང་། །
རྩེད་འཇོའི་ཆུ་བོ་ཟླ་བ་སྐྱེས། །སྔོན་གྱི་གངྒཱ་སིནྡྷུའི་མིང་། །
ཁྲག་འབབ་བརྒྱར་གྱེས་སྲིད་སྒྲུབ་ [4b6] མ། །ལག་པའི་ཆུ་བོ་སི་ཏའི་མིང་། །
འཛུམ་དཀར་ཆུ་སྦུར་ལྦུ་བ་སྟེ། །ཆུ་འཁྱགས་ཆབ་རོམ་འཁྱག་པའི་མིང་། །
ཤཾ་ཀ་ཆུ་སྲིན་གཤེད་དུང་སྟེ། །སྐྱེ་བ་ལྔ་པ་གཡས་འཁྱིལ་མིང་། །
མུ་ཏིག་འབྱུང་གནས་ཉ་ལྕིབས་ཏེ། །ན་ཀྲ་འཛིན་ཁྲི་ཆུ་སྲིན་མིང་། །
གསེར་མིག་ [5a1] ཅན་དང་མིག་མི་འཛུམ། །ཆུར་ཉལ་རྒྱབ་རིང་ཉ་ཡི་མིང་། །
འགྲམ་སྐྱོང་བུལ་འགྲོ་ངན་ཤུབས་ཅན། །ཡན་ལག་ལྔ་པ་རུས་སྦལ་མིང་། །
ལྕེ་མེད་འཕར་འགྲོ་སྦལ་པ་སྟེ། །ཆོ་ལོའི་ས་བོན་འགྲོན་བུའི་མིང་། །
ཉ་འཛིན་ཆུའི་སྤྲེའུ་ [5a2] སྐད་ཅིག་དབུགས། །འུག་པ་མཆོད་བྱེད་སྲམ་གྱི་མིང་། །
ཆུ་གཏེར་ལམ་ནི་གཟིངས་ལ་སྟེ། །ཞོ་ཤ་རྣམ་བདུན་དེད་དཔོན་མིང་། །
རྟགས་གསུམ་སྒྲོལ་བྱེད་རྟ་མགོ་ཅན། །ཆུ་ཡི་ཤིང་རྟ་གྲུ་ཡི་མིང་། །
མཉན་པ་གདོས་དང་རྣ་བ་འཛིན། །སྐྱ་བ་འཛིན་ [5a3] རྣམས་གྲུ་མཁན་མིང་། །
དཔལ་གོས་འདབ་བརྒྱ་ཆུའི་ལང་ཚོ། །ཆུ་སྐྱེས་འདམ་སྐྱེས་པདྨའི་མིང་། །
དབང་མཆོག་སྟེང་འཐུང་མིག་གི་གཉེན། །ས་ཡི་གདུ་བུ་ཨུཏྤལ་མིང་། །
སྟེང་འཐུང་དཀར་པོ་མཚན་མོ་བཞད། །ས་མོས་ས་དགའ་ཀུནྡའི་མིང་། ། [5a4] 
ཞེས་པ་མངོན་བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས་ཞེས་བྱ་བ་ལས་ས་འོག་གི་སྡེ་ཡན་ལག་དང་བཅས་པ་བཤད་ཟིན་ཏོ།། །།

[III. ས་གཞིའི་སྡེ་ཡན་ལག་བཅས་པ།]
[ས་གཞི་དང་རི་གྲོང་ལ་སོགས་པའི་རབ་ཏུ་བྱེད་པ།]
ས་གཞི་ཡུལ་དང་ས་འཛིན་གྲོང་། །ནགས་ཚལ་སྨན་དང་རི་དྭགས་ཚོགས། །
མི་རིགས་དབྱེ་བ་བྱེ་བྲག་གཞན། །འདིར་ནི་ཡན་ལག་དང་བཅས་བརྗོད། །
ནོར་འཛིན་འཛིན་མ་ [5a5] གསེར་ལྡན་མ། །ཀུན་བཟོད་ནོར་གྱི་བློ་གྲོས་མ། །
རྒྱ་མཚོའི་གོས་ཅན་ས་གཞིའི་མིང་། །དབུས་འགྱུར་འཆང་དང་སའི་སྙིང་པོ། །
འཕགས་པའི་ཡུལ་གནས་རྒྱ་གར་མིང་། །ནཻ་པཱ་ལ་ནི་བལ་པོ་སྟེ། །
མོངྒ་ཞེས་པ་སོག་པོའི་མིང་། །སྟོང་ཁུན་མ་ཧཱ་ཙི་ [5a6] ན་ནི། །
རྒྱ་ནག་མིང་ཡིན་བོད་འདི་ལ། །བྷོ་ཊ་གངས་ཅན་བསིལ་ལྗོངས་ཟེར། །
ལམ་སྲོལ་བགྲོད་བྱ་འཇུག་བྱ་དང་། །བཤུལ་ལམ་ཞེས་པ་ལམ་གྱི་མིང་། །
རིན་ཆེན་བརྩེགས་པ་རི་ཡི་མཆོག །རི་རབ་ལྷུན་པོའི་མིང་དུ་གྲགས། །
ཁོར་ཡུག་ [5b1] མུ་ཁྱུད་རྩེ་གསུམ་པ། །རྡོ་རྗེའི་རི་རྣམས་ལྕགས་རིའི་མིང་། །
འགྲོ་མེད་གྱེན་འཕྱུར་མི་གཡོ་བ། །ས་འཛིན་ཆུ་སྐྱོབ་རི་སྤྱིའི་མིང་། །
ཁ་བའི་རྡུལ་བརྩེགས་ཀེ་ལ་ཤ །ས་འཛིན་དཀར་པོ་གངས་རིའི་མིང་། །
སྦེད་བྱེད་གོར་མ་བཙོག་པོ་དང་། །ཇུ་བོ་གཏུན་རྣམས་རྡོ་ [5b2] བའི་མིང་། །
རྡུལ་དམར་ཕྱེ་དམར་ཞ་ཉེ་སྐྱེས། །སིནྡྷུ་ར་རྣམས་ལི་ཁྲིའི་མིང་། །
ས་འོག་འཕྲེང་བ་སྣ་ཚོགས་མདོག །བྱི་ལའི་མིག་རྣམས་བ་བླའི་མིང་། །
བལ་ཡུལ་སྐྱེས་དང་གླུ་ལྕེ་བ། །གར་མཁན་མ་རྣམས་ལྡོང་རོས་མིང་། །
སྔོན་པོ་དང་ནི་རྨ་བྱ་ཅན། །རྩེ་ [5b3] ཅན་མགྲིན་རྣམས་སྤང་མའི་མིང་། །
མིག་སྨན་སྔོན་པོ་བྱ་ཁྱུང་རྡོ། །དུས་ཀྱི་མེ་ཏོག་མཐིང་གི་མིང་། །
མེ་ལྕེ་ལེ་བརྒན་མེ་ཏོག་དང་། །ཚོན་ཆེན་བཙག་སྟེ་རྡོ་ཐལ་ནི། །
ས་དཀར་མིང་དུ་བཤད་པ་མཐོང་། །སྐྱོང་བྱེད་རྒྱལ་ལམ་ཕོ་བྲང་འཁོར། །
འཇིགས་མེད་ [5b4] གནས་རྣམས་གྲོང་སྤྱིའི་མིང་། །གནས་གཞི་རྟེན་གཞི་བླ་གབ་ཅན། །
ཁྱིམ་དང་ཁབ་རྣམས་ཁང་པའི་མིང་། །གནྡྷོ་ལ་དང་དྲི་གཙང་ཁང་། །
ཀུན་དགའ་ར་བ་གཙུག་ལག་ཁང་། །འདུ་ཁང་དཀོན་མཆོག་ཕོ་བྲང་མིང་། །
དབེན་གནས་ཞི་གྲོང་བསམ་གཏན་ཁང་། ། [5b5] ཆོས་ཀྱི་འདུན་ས་དགོན་པའི་མིང་། །
གཡུང་དྲུང་འཁྱིལ་པ་བ་གམ་ཅན། །རྒྱལ་ཁབ་རྒྱལ་པོའི་ཕོ་བྲང་མིང་། །
ཁྲིམས་མུན་ཕྱག་སྦལ་འཁྲུལ་འཁོར་ཁྱིམ། །ཏིལ་མར་ར་བ་བཙོན་རའི་མིང་། །
ཡང་ཐོག་ཡ་ཕུབ་ཆུ་སྐྱོབ་ནི། །ཐོག་གི་མིང་སྟེ་ཆུ་སྐྱོར་ལ། ། [5b6] 
པུ་ཤུ་མདའ་ཡབ་ལན་ཀན་ཟེར། །རླུང་སྒོ་དྲ་མིག་བ་ལང་མིག །
སྐར་ཁུང་མིང་སྟེ་སྐས་ཀ་ལ། །ཡ་གད་ཐེམ་སྐས་འཛེག་རྟེན་ཟེར། །
ཆབ་སྒོ་སྒོ་འཕར་སྒོ་གླེགས་ཏེ། །ར་བ་ཡོངས་བསྐོར་ལྕགས་རིའི་མིང་། །
ས་གཞི་དང་རི་གྲོང་ལ་སོགས་པའི་རབ་ཏུ་བྱེད་པའོ། ། [6a1] 

[ནགས་དང་སྨན་ལ་སོགས་པའི་རབ་ཏུ་བྱེད་པ།]
ནགས་ཀླུང་དང་ནི་ཚང་ཚིང་ཅན། །འཐིབས་པོ་ཤིང་ལྡན་ནགས་ཚལ་མིང་། །
ལྗོན་ཤིང་ལྡུམ་ར་བཅོས་མའི་ནགས། །ཉེ་བའི་ཚལ་རྣམས་སྐྱེད་ཚལ་མིང་། །
ཁྱི་འུ་ཁ་དང་སྟེང་དུ་འཐེན། །ཞ་ལུ་སྐྱེས་རྣམས་མྱུ་གུའི་མིང་། ། [6a2] 
འདབ་ལྡན་རྐང་འཐུང་ཡལ་ག་ཅན། །རླན་སྐྱེས་ས་སྐྱེས་ཆུར་མི་ལྟུང་། །
རྩེ་མོ་ཅན་རྣམས་ལྗོན་ཤིང་མིང་། །འབྲས་བུས་འཇིག་དང་ཨེ་རཎྜ། །
ཆུ་ཤིང་སྨྱུག་མའི་མིང་དུ་གྲགས། །སྡོང་པོའི་སོར་མོ་ཡལ་ག་སྟེ། །
ལྟུང་བྱེད་སྒྲིབ་བྱེད་ལོ་འདབ་མིང་། ། [6a3] ཡིད་དགའ་པུཥྤ་མེ་ཏོག་སྟེ། །
སྙེ་མ་གང་བུ་འབྲས་བུའི་མིང་། །ཡམ་ཤིང་བུད་ཤིང་ཚིམ་བྱེད་ཤིང་། །
སྲེག་ཤིང་སྦྱིན་སྲེག་ཤིང་གི་མིང་། །ཨ་ཤྭཏྠ་དང་གླང་པོའི་ཟས། །
ཤིང་དབང་བྱང་ཆུབ་ལྗོན་ཤིང་མིང་། །ཡོངས་འདུ་གསེར་ཤིང་རྔ་ཡབ་ཅན། ། [6a4] 
ས་བརྟོལ་དཔག་བསམ་ཤིང་གི་མིང་། །བདུད་འཇོམས་ཨུ་དུམྦ་ར་སྟེ། །
སྔོ་སངས་དང་ནི་ཙན་དན་མཆོག །ཙནྡན་སྦྲུལ་གྱི་སྙིང་པོའི་མིང་། །
དཔལ་དུམ་མ་ལ་ཡར་སྐྱེས་ནི། །ཙནྡན་སྤྱི་སྟེ་དཀར་པོ་ལ། །
ཧ་རི་ཙནྡན་བ་ལང་མགོ །ས་མཆོག་ཟེར་རོ་ [6a5] དམར་པོ་ལ། །
འདབ་ལུས་ཚོས་བྱེད་སྣུམ་ལྡན་ཟེར། །སཱ་ལ་སྤོས་དཀར་ཤིང་ལ་སྟེ། །
ནགས་ཀྱི་ཙནྡན་ཨ་ག་རུའོ། །ལྷ་ཤིང་ཐང་ཤིང་ཤུག་པ་སྟེ། །
བུམ་མཁན་འདྲེ་འཇིགས་གུ་གུལ་ལོ། །འཛག་བྱེད་ཙཱུ་ཏ་ཨ་མྲ་སྟེ། །
རྐང་མཛེས་མྱ་ངན་མེད་ [6a6] ཀྱི་མིང་། །ནུས་ལྡན་བནྡྷུ་ཀཿལ་སྟེ། །
དྲི་ལྡན་བ་ཀུ་ལ་ཡི་མིང་། །རོ་མངར་བཅུད་འཛིན་བུར་ཤིང་སྟེ། །
རོ་ལྡན་རྒུན་འབྲུམ་ཤིང་གི་མིང་། །པཱ་ལ་ཤ་དང་ཀེཾ་ཤུ་ཀ །
འདབ་གསུམ་རྒྱ་སྐྱེགས་ཤིང་གི་མིང་། །དམར་པོ་ལེན་པ་ཞུ་མཁན་ཏེ། །
ལེ་བརྒན་ [6b1] བཙོད་ཀྱི་མིང་དུ་གྲགས། །མདོག་མཛེས་ཡུང་བ་ལྒ་སེར་ཏེ། །
ཤིང་སེར་དུས་སྐྱེས་སྐྱེར་པའི་མིང་། །བྱིས་པའི་ནུ་མ་གླུ་ལེན་མ། །
སེང་ལྡེང་མིང་སྟེ་བསོམ་ལ་ནི། །ཐང་ཤིང་བཅུད་འཛིན་ཟེར་བ་ཡིན། །
ཏིནྡུ་སྟར་ག་ནག་པོ་སྟེ། །རྒྱ་ཤུག་རས་བལ་ཤིང་གི་མིང་། ། [6b2] 
སྨྱུག་རྒོད་ལས་ཤིང་ཤུན་པ་མཁྲེགས། །ཚིགས་བརྒྱ་པ་རྣམས་འོད་མའི་མིང་། །
སྲིན་ཅན་སྦུབས་ལྡན་གླིང་བུའི་ཤིང་། །རླུང་གི་སྒྲ་སྒྲོག་སྨྱུག་མའི་མིང་། །
གྲོ་ག་ཤུན་འཇམ་རེ་ཥའི་འདབ། །ཡི་གེའི་གཞི་ཅན་སྟག་པའི་མིང་། །
གཞོན་ནུའི་འཕྲེང་ཅན་མཱ་ལ་ [6b3] ཏི། །སྣ་མའི་མེ་ཏོག་ཛཱ་ཏིའི་མིང་། །
དཔལ་གྱི་མིང་ཅན་ལྷའི་མེ་ཏོག །སྤོས་ཀྱི་རྒྱལ་པོ་ལི་ཤིའི་མིང་། །
རྩ་བ་བརྒྱ་པ་ཁ་ཆེ་སྐྱེས། །གུར་གུམ་མིང་སྟེ་སུག་སྨེལ་ལ། །
ཐུམ་གསུམ་ལུས་ངན་མ་ཞེས་ཟེར། །མི་རྒན་སེན་མོ་ན་ལི་སྟེ། །
ཟླ་བའི་བྱེ་མ་ཀ་ཀོ་ལའོ། ། [6b4] དྲི་སྲས་སྤུ་ཅན་སྤང་སྤོས་ཏེ། །
སྟོན་གྱི་མེ་ཏོག་སྤང་རྒྱན་མིང་། །ཀུན་དོང་རོ་ལྡན་ལྷ་མིན་ཁྲག །
ཀླ་ཀློའི་སྤོས་རྣམས་སྒོག་པའི་མིང་། །འདབ་གསུམ་གཏུན་ཤིང་ངང་པའི་རྐང་། །
ལ་ཕུག་མིང་ཡིན་ཀུ་ཤ་ལ། །དག་བྱེད་རྩྭ་མཆོག་ཁྲུས་རྩྭ་ཟེར། །
ནགས་ [6b5] དང་སྨན་ལ་སོགས་པའི་རབ་ཏུ་བྱེད་པའོ། །

[རི་དྭགས་དང་བྱ་ལ་སོགས་པའི་རབ་ཏུ་བྱེད་པ།]
འཕྲོག་བྱེད་གདོང་ལྔ་རལ་པ་ཅན། །སྡེར་ཆགས་རྒྱལ་པོ་སེངྒེའི་མིང་། །
ལུས་བཀྲ་དྲི་སྣོམ་ངར་སྐད་ཅན། །ནགས་ཀྱི་ཤྭ་ན་སྟག་གི་མིང་། །
གཅན་གཟན་གཏུམ་པོ་དོམ་ལ་སྟེ། །རི་དྭགས་ཟ་བ་དྲེད་ཀྱི་མིང་། །
མང་ [6b6] སྐྱེ་ས་འཇོམས་ངུར་སྒྲ་ཅན། །མཆུ་རིང་སྤུ་རིང་ཕག་པའི་མིང་། །
མཆའ་(read: མཚའ་)དང་ཀོ་པ་འཕར་བ་སྟེ། །ས་མྱོས་ཅེ་སྤྱང་ཝ་སྐྱེས་མིང་། །
གྲོང་སྤྲེའུ་ཁྲུས་མཁན་བྱི་ལ་ནི། །ཞུམ་བུའི་མིང་སྟེ་མ་ཧེ་ལ། །
ས་ཉལ་མིག་དམར་ཁྱུ་མཆོག་ཟེར། །ཁྲི་གཉན་ས་ལུས་ [7a1] རླུང་གི་སྲོག །
འཕྲོག་བྱེད་རི་དྭགས་སྤྱི་ཡི་མིང་། །བསེ་དང་རྭ་གཅིག་གཅིག་པུར་གནས། །
བསེ་རུའི་མིང་སྟེ་སྤྲེའུ་ལ། །ཡལ་གའི་རི་དྭགས་གཉེར་མའི་གདོང་། །
འཕར་འགྲོ་ས་ཡི་མཇུག་མ་ཟེར། །རྐུན་པོ་རྐོ་བྱེད་བྱི་བ་སྟེ། །
གཤིན་ [7a2] རྗེའི་བུ་ནི་གྲོག་མའི་མིང་། །བལ་ཅན་ཐགས་མཁན་སྡོམ་ལ་སྟེ། །
མར་གྱིས་ཉམས་བྱེད་སྡིག་རྭའི་མིང་། །སྒོང་སྐྱེས་ཚངས་སྐྱེས་གཉིས་སྐྱེས་དང་། །
ཡན་ལག་དྲུག་པ་ནམ་མཁའི་རྟ། །མཁའ་འགྲོ་འདབ་ཆགས་བྱ་སྤྱིའི་མིང་། །
མིག་མཛེས་ [7a3] དབྱངས་སྙན་གཞན་གྱིས་གསོས། །དཔྱིད་ཀྱི་ཕོ་ཉ་ཁུ་བྱུག་མིང་། །
སྤྲིན་སྒེག་མགྲིན་སྔོན་འདབ་བརྒྱ་པ། །མདོངས་མཐའ་གཙུག་ལྡན་སྤྲིན་ལ་དགའ། །
འབྲུག་སྒྲས་མངལ་འཛིན་རྨ་བྱའི་མིང་། །འཐོར་བྱེད་ཡིད་གཞུངས་ལྕེ་གཉིས་པ། །
འཇམ་ལྗང་ [7a4] ཚིག་འཇམ་ནེ་ཙོའི་མིང་། །རིང་འཕུར་རླུང་སྤྱོད་བྱ་རྒོད་དེ། །
མཇུག་ནག་མགྲིན་རིང་ཁྲུང་ཁྲུང་མིང་། །ལུས་དཀར་གྲོང་འཇོམས་འཁོར་ལོའི་ལག །
དྲ་བའི་རྐང་ལྡན་ངང་པའི་མིང་། །གཉིས་གཉིས་སྤྱོད་དང་མཚན་མོ་འབྲལ། །
འདབ་ཆགས་ [7a5] གསེར་ལྡན་ངུར་པའི་མིང་། །གངས་སྦལ་མཛའ་མོ་ཀ་དམྤ། །
ཆུ་སྐྱར་མིང་སྟེ་ཕུག་རོན་ལ། །དིག་སྙན་རྡོ་ཡི་ཟས་ཅན་ཟེར། །
ནོར་བུའི་མགྲིན་ཅན་ཟངས་ཟེ་ཅན། །མཚན་མོ་རིག་པ་ཁྱིམ་བྱའི་མིང་། །
སྣ་རིང་མཚན་སྤྱོད་བྱ་རོག་དགྲ །ཉིན་ [7a6] མོ་ལོང་བ་འུག་པའི་མིང་། །
འགལ་འདུའི་རྫུན་ཅན་འབྱུང་པོ་བྱ། །གད་མོའི་དབྱངས་ལྡན་སྲིན་བྱའི་མིང་། །
འཁྲིག་སྦེད་གཞན་གསོ་མདོག་གཅིག་པ། །ཁྭ་ཏ་ཐོས་སྒྲོགས་བྱ་རོག་མིང་། །
འོལ་པ་ཙིལླ་ནེ་ལེ་སྟེ། །ཀ་ལནྟ་ཀ་འཆིལ་པའི་མིང་། ། [7b1] 
པགས་བྱེའུ་མཚན་རྒྱུ་ཕ་ཝང་སྟེ། །ཆ་ག་ཕྱེ་ལེབ་ཅོ་ཀའི་མིང་། །
རྐང་དྲུག་བུང་བ་བྷྲ་མ་ར། །ར་ཡིག་གཉིས་པ་མེ་ཏོག་འཐུང་། །
སྦྲང་རྩིའི་བརྟུལ་ཞུགས་གེ་སར་སྤྱོད། །འཁོར་འགྲོ་བཅུད་འཛིན་སྦྲང་མའི་མིང་། །
སྦུབས་ཤུབས་མཛོད་རྣམས་ [7b2] སྒོ་ང་སྟེ། །འགེབས་བྱེད་ལུས་འདེགས་འདབ་གཤོག་མིང་། །
རི་དྭགས་དང་བྱ་ལ་སོགས་པའི་རབ་ཏུ་བྱེད་པའོ། །

[མི་ལ་སོགས་པའི་རབ་ཏུ་བྱེད་པ།]
གང་ཟག་ཤེད་བུ་མ་ནུའི་བུ། །རྐང་གཉིས་ཤེས་ལྡན་མི་སྤྱིའི་མིང་། །
སྐྱེ་རྒྱལ་ལྔ་སྐྱེས་བགྲོད་བྱེད་དང་། །ཁུ་བའི་བདག་ཉིད་སྐྱེས་པའི་མིང་། ། [7b3] 
སྐྱེ་དམན་སྟོབས་མེད་འཆིང་བྱེད་མ། །གཡོན་མ་བགྲོད་བྱ་བུད་མེད་མིང་། །
ཡན་ལག་མཆོག་མ་གླང་ཆེན་འགྲོས། །ལུས་ཕྲ་སྒེག་མོ་སྐེད་མེད་མ། །
རི་དྭགས་མིག་ཅན་མཛེས་མའི་མིང་། །མཆིས་འབྲང་ཆུང་མ་ཁྱིམ་འཛིན་མ། །
མནའ་མ་རིགས་ [7b4] སྐྱོང་བག་གསར་མིང་། །འཕགས་མ་རྒྱལ་མོ་ས་སྤྱོད་མ། །
བཙུན་མོའི་མིང་སྟེ་རྗེ་མོ་དང་། །ཇོ་མོ་སྐྱེ་དགུའི་བདག་མོའང་ཟེར། །
འཕྱོན་མ་གཡེམ་མ་གཟུགས་འཚོང་མ། །གཟུགས་ཀྱི་སྙེ་མ་ལྕུག་ལྡན་མ། །
འཇུད་མཐུན་རེས་མ་སྨད་འཚོང་མིང་། །འཁྲིག་ [7b5] པ་ལོག་གཡེམ་དགའ་མགུར་སྤྱོད། །
ཤེ་སྦྱོར་གསང་སྤྱོད་གྲོང་པའི་ཆོས། །ལག་བསྡམས་མིང་ཚངས་སྤྱོད་ཀྱི་མིང་། །
རྡུལ་དང་མེ་ཏོག་ཟླ་མཚན་ཏེ། །མངལ་ཆགས་ལུས་ལྕི་སྦྲུམ་མའི་མིང་། །
བལྟམས་པ་བཅས་(read: བཙས་)པ་སྐྱེས་པ་སྟེ། །ཞོ་འཐུང་བྱིས་པ་བུས་ [7b6] པའི་མིང་། །
སྐྱེད་བྱེད་ཕ་དང་ཡབ་ལ་སྟེ། །རབ་བསྐྲུན་སྐྱེད་མ་མ་དང་ཡུམ། །
ཁྱོ་ཤུག་ཁྱིམ་ཐབ་བཟའ་ཚོ་སྟེ། །ཐོར་བུ་ལང་ཚོ་གཞོན་ནུའི་མིང་། །
སྨིན་དང་ལོ་མང་ཁུར་ལྡན་དང་། །བཞི་པའི་གནས་སྐབས་རྒན་པོའི་མིང་། །
དུས་ཆོས་ལྔ་པ་བལྟ་བའི་མཐའ། ། [8a1] ཚེ་འདའ་ཚེ་འཕོ་འཆི་བའི་མིང་། །
འཇིག་གནས་རོ་གནས་ཕ་མེས་ནགས། །ཞི་བའི་གནས་རྣམས་དུར་ཁྲོད་མིང་། །
གསུམ་པའི་རང་བཞིན་ཟ་མ་ནི། །མ་ནིང་མིང་སྟེ་འོག་མེད་ལ། །
རལ་གུ་ཅན་དང་ཉུག་རུམ་ཟེར། །མཉེས་གཤིན་མཛའ་བཤེས་རྩ་ལག་ [8a2] དང་། །
ཉེ་འབྲེལ་ཉེ་དུ་གཉེན་སྤྱིའི་མིང་། །སྔོན་སྐྱེས་ཕུ་བོ་གཅེན་རྣམས་ནི། །
ཇོ་ཇོའི་མིང་ཡིན་ནུ་བོ་ལ། །ཕྱིས་སྐྱེས་གཅུང་པོ་ཐ་ཆུང་དང་། །
སྲིང་མོར་ཆེ་ཞི་ལྕམ་མོ་ཟེར། །ཟག་ཕུང་ཉེར་ལེན་ཕུང་པོ་གཟུགས། །
ཚོགས་པ་སྐུ་ལུས་སྤྱི་ཡི་མིང་། །མིག་འཛིན་དབུ་དང་ཡན་ལག་མཆོག ། [8a3] 
མགོ་བོའི་མིང་སྟེ་སྐྲ་ལ་ནི། །རལ་པ་ཐོར་ཚུགས་སླར་སྐྱེ་དང་། །
གཙུག་ཕུད་མགོ་ཉལ་ལན་བུ་ཟེར། །ཡལ་ག་ལྔ་པ་དཔུང་པའི་འདབ། །
སུག་པ་འཛིན་བྱེད་ལག་པའི་མིང་། །ལག་པའི་ཡལ་ག་སོར་མོ་སྟེ། །
ལག་སྐྱེས་སྡེར་མོ་སེན་མོའི་མིང་། །རྒྱུ་བྱེད་བགྲོད་བྱེད་རྐང་པ་སྟེ། །
སྒྲོ་བ་ [8a4] འབྲས་བུ་རླིག་པའི་མིང་། །ཕོ་རྟགས་དྲན་ཀ་མྱོས་བྱེད་ཤིང་། །
འདོམས་ཀྱི་སྦ་བ་ཕོ་མཚན་མིང་། །ཆོས་འབྱུང་པདྨ་མེ་ཏོག་ལམ། །
ཆུ་གཉེར་སྲིད་ལམ་གཉིས་དགའི་ཁྱིམ། །དགའ་བའི་བུ་ག་མོ་མཚན་མིང་། །
ཤ་མཆོག་སྲོག་གནས་ཙིཏྟ་ཐུགས། །སེམས་ཀྱི་ཁང་པ་སྙིང་གི་མིང་། ། [8a5] 
རཀྟ་རྨ་སྐྱེས་ཤའི་ས་བོན། །ཁྲག་གི་མིང་སྟེ་ཤ་ལ་ནི། །
མཾ་ས་ལུས་ཟུངས་གསུམ་པ་ཟེར། །ཞག་དང་སྣུབ་བག་ཚིལ་ལ་སྟེ། །
རུས་པར་གདུང་དང་ཀེང་རུས་ཟེར། །ཁུ་བ་ས་བོན་ཁམས་དཀར་པོ། །
དྭངས་མ་ཀུནྡ་ཐིག་ལེའི་མིང་། །རུས་འཆིངས་འདབ་ལྡན་རྩ་ལ་སྟེ། །
ཁྲག་ [8a6] འཛིན་རུས་གཟེབ་པགས་པའི་མིང་། །ལུས་སྐྱེས་པགས་པའི་མྱུ་གུ་དང་། །
པགས་པའི་མེ་ཏོག་བ་སྤུའི་མིང་། །ལྟ་བྱེད་འདྲེན་བྱེད་ལྷའི་སྒྲོན་མ། །
སྣང་བྱེད་ཙཀྵུ་སྤྱན་མིག་མིང་། །སྒྲ་འཛིན་ཐོས་འཛིན་ཉན་བྱེད་སྙན། །
རྣ་བའི་མིང་སྟེ་སྣོམ་བྱེད་ཤངས། །དྲི་འཛིན་དྲི་ལེན་སྣ་ [8b1] ཡི་མིང་། །
བཅུད་མ་རོ་འཛིན་ངག་གི་འདབ། །སྨྲ་བིའ་འབབ་སྟེགས་ལྗགས་ལྕེའི་མིང་། །
ལྡད་བྱེད་མཆེ་བ་ཚེམས་གཉིས་སྐྱེས། །སོ་སྟེ་སོ་གོས་སྒྲོས་དམར་མཆུའོ། །
གདོང་ཞལ་ཟ་བྱེད་སྨྲ་བའི་སྒོ། །གཏམ་གྱི་འབྱུང་གནས་ཁ་ཡི་མིང་། །
གྲེ་བ་མགྲིན་ [8b2] མགུལ་མགུར་སྐེ་སྟེ། །གསུས་པ་དཀུ་དག་ལྟོ་བའི་མིང་། །
བྲང་སྐྱེས་འོ་འཛིན་ལང་ཚོའི་མཚན། །འདོད་པའི་མྱོས་བུམ་ནུ་མའི་མིང་། །
བཤང་ལམ་འོག་སྒོ་འཕོངས་རྐུབ་སྟེ། །དཔྱི་དང་སྟ་ཟུར་དཔྱི་མགོའི་མིང་། །
རྒྱུན་འབབ་དྲི་ཆུ་གཅིན་ལ་སྟེ། །བཤང་ [8b3] བ་ཕྱི་ས་དྲི་ཆེན་མིང་། །
རིད་སྐེམ་ཤ་སྲབ་སྟོབས་ཆུང་སྟེ། །འཆག་(read: འཚག་)ལྡན་ཤ་རྒྱས་སྟོབས་ལྡན་མིང་། །
ཚིག་ཉམས་ངག་དབུལ་ལྐུགས་པ་སྟེ། །གླེན་པ་རྨོངས་པ་བླུན་པོའི་མིང་། །
གྲིམ་གྲུང་སྒྲིན་པོ་སྤྱང་པོ་སྟེ། །ནད་ལ་བྲོ་འཚལ་འདུ་བ་འཁྲུགས། ། [8b4] 
ཟུག་རྔུ་གཅོང་དང་སྙུན་ཞེས་ཟེར། །རྩི་སྨན་ནད་སེལ་རྐྱེན་སྨན་རྣམས། །
སྨན་སྟེ་སྨན་པར་མཁྱུད་དཔྱད་པ། །འཚོ་བྱེད་སྐྱོན་ཤེས་ཚེ་རིག་ཟེར། །
བཀོད་དང་སྤྲས་དང་སྤུད་དང་སྤ། །བརྒྱན་པའི་མིང་སྟེ་དབུ་རྒྱན་ལ། །
ཅོད་པན་པྲོག་ཞུ་རྩེ་ཕྲན་ཟེར། ། [8b5] འཁྱིལ་པ་ཅན་ནི་སྣ་རྒྱན་ཏེ། །
མགུར་ན་སྤ་བ་མགྲིན་རྒྱན་མིང་། །ཕྱང་ཕྲུལ་ཞེས་པ་དོ་ཤལ་ཏེ། །
འོག་པག་སྐ་རགས་རྒྱན་ཅན་མིང་། །ཁ་བའི་བྱེ་མ་ཟླ་བའི་ཐལ། །
ནུས་ལྡན་སྤྲིན་སྙིང་ག་པུར་མིང་། །རི་དྭགས་ལྟེ་བ་སྦྲུལ་སྐྲག་བྱེད། །
མྱོས་པའི་ [8b6] མཚན་མ་གླ་རྩིའི་མིང་། །ཀུན་མཐོང་བཞིན་སྣོད་མ་ཀུ་ར། །
བྱི་དོར་མེལ་ཚེ་མེ་ལོང་མིང་། །ཁྱིམ་གྱི་ནོར་བུ་སྣུམ་ཟ་དང་། །
སྣང་གསལ་སྒྲོན་མེ་མར་མེའི་མིང་། །བགོ་བ་དགབ་བྱ་གཅེར་སྐྱོབ་དང་། །
ན་བཟའ་གོས་ཀྱི་མིང་དུ་གྲགས། །
མི་ལ་སོགས་པའི་རབ་ཏུ་བྱེད་པའོ། ། [9a1] 

[བྲམ་ཟེ་དང་རྒྱལ་རིགས་ལ་སོགས་པའི་རབ་ཏུ་བྱེད་པ།]
ས་བོན་ལས་བྱུང་གདུང་དང་རུས། །ཆོ་འབྲང་ཤ་ཉེ་རྣག་ལས་སྐྱེས། །
རིགས་བརྒྱུད་མིང་ཡིན་འཕགས་རིགས་ལ། །ཚངས་སྤྱོད་ནགས་གནས་དགེ་སློང་ཟེར། །
སྔོན་སྐྱེས་གཉིས་སྐྱེས་ཚངས་པའི་བུ། །ཁ་སྐྱེས་མགྲིན་སྐུད་བྲམ་ཟེའི་ [9a2] མིང་། །
སྡོམ་བརྩོན་ཐུབ་པ་དཀའ་ཐུབ་སྤྱོད། །བདེན་སྨྲ་གཙང་གནས་ཀུན་ཏུ་རྒྱུ། །
མི་སྨྲ་ངག་གདམས་དྲང་སྲོང་མིང་། །བློ་ལྡན་སེམས་ཤེས་དུས་ཡིག་ཅན། །
དཔྱོད་ལྡན་རྣམ་གསལ་དྲན་པའི་དབང་། །གསལ་སྒོ་ཀུན་རིག་གྲངས་ཅན་མཛངས། །
རིག་ [9a3] པའི་དཔའ་བོ་མཁའ་པའི་མིང་། །ལམ་སྟོན་བླ་མ་སློབ་དཔོན་ཏེ། །
གྲྭ་པ་ཉེ་གནས་སློབ་མའི་མིང་། །ཚོགས་པ་འདུས་པ་འཁོར་ལ་སྟེ། །
བརྟུལ་ཞུགས་གསོ་སྦྱོང་བསྙེན་གནས་མིང་། །རྒྱུད་བདུན་པ་དང་མཐོ་རིས་དོན། །
སྦྱིན་སྲེག་ཅེས་པ་མཆོད་སྦྱིན་ཏེ། ། [9a4] གསར་འོངས་གློ་བུར་འོངས་པ་ནི། །
མགྲོན་པོའི་མིང་ཡིན་ཡོན་ལ་ནི། །མཆོད་པ་དང་ནི་མེ་ཏོག་ཟེར། །
ཕུལ་དང་དབུལ་བ་འབུལ་བ་སྟེ། །སྦྱིན་དང་གཏོང་བ་བྱིན་པའི་མིང་། །
ཉེ་རེག་ཞལ་བསིལ་ཁ་བཤལ་ཏེ། །འཐོར་འཐུང་མཆོད་ཡོན་ཡོན་ཆབ་མིང་། ། [9a5] 
ས་སྐྱོང་མི་རྗེ་དཔུང་པ་སྐྱེས། །དམའ་སྐྱོབ་ས་སྤྱོད་སྐྱེ་དགུའི་བདག །
ས་བདག་མི་དབང་རྒྱལ་པོའི་མིང་། །མིའི་ལྷ་གནམ་སྐོས་འཁོར་སྒྱུར་ཏེ། །
ཁམས་རྒྱལ་སྡེ་དཔོན་རྒྱལ་ཕྲན་མིང་། །བཀའ་དབང་གྲོས་སྣོད་(read: སྨོད་?)མདུན་ན་འདོན། །
ཕྱིང་སང་སྣ་ཆེན་བློན་པོའི་ [9a6] མིང་། །མཛོད་པ་ནོར་སྐྱོང་ལྡེ་མིག་པ། །
མིག་གི་ཆོས་ཅན་གཉེར་པའི་མིང་། །དུས་ཤེས་མཚན་མཁན་སྐར་དཔྱད་པ། །
གྲངས་ཤེས་ལྟས་མཁན་རྩིས་པའི་མིང་། །སྨྱིག་ཅན་བྲིས་མཁན་ཡིག་མཁན་ཏེ། །
ཕོ་ཉ་ཉན་རྣ་བྱམ་(read: བྱ་མ་)རྟ། །གཏམ་སྐྱེལ་འཕྲིན་ [9b1] ཁྱེར་བང་ཆེན་མིང་། །
གདམས་པ་རྗེས་གནང་བཀའ་ལུང་སྟེ། །ནོངས་པ་སྐྱོན་ཅན་ཉེས་པའི་མིང་། །
ལུགས་དང་ཡུལ་ཆོས་རྒྱལ་ཁྲིམས་ཏེ། །རྣམ་གཞག་ཕྱག་རྟེན་འབུལ་བའི་མིང་། །
གཡར་ཁྲལ་ཤོ་གམ་སྡུད་པ་དཔྱ། །ཁྲལ་རིགས་མིང་ཡིན་གདུགས་ལ་ [9b2] ནི། །
ཚད་སྐྱོབ་ཐུར་མ་བརྒྱ་པ་ཟེར། །བ་དན་དྷྭ་ཛ་རྒྱལ་མཚན་ཏེ། །
གཡོ་བྱེད་བསིལ་བྱེད་རྔ་ཡབ་མིང་། །མ་ཎི་ཞེས་པ་ནོར་བུ་སྟེ། །
རཏྣ་རིན་པོ་ཆེ་ཡི་མིང་། །རྡོ་རྗེའི་རིགས་ནི་ཕ་ལམ་སྟེ། །
སྤྲིན་ཆེན་གཞོན་སྐྱེས་བཻ་ཌཱུར་མིང་། །ནོར་བུའི་སྙིང་པོ་ཨནྡ་སྙིལ། ། [9b3] 
དབང་སྔོན་མཐོན་ཀ་ཆེན་པོའི་མིང་། །རིན་ཆེན་དམར་པོ་པད་རག་སྟེ། །
ནོར་བུ་སེར་པོ་ཀརྐེ་ཏའོ། །མཁའ་ལྡིང་གཤོག་པ་རྡོའི་སྙིང་པོ། །
ནོར་བུ་ལྗང་གུ་མརྒཏ་མིང་། །མན་ཤེལ་ཟླ་འོད་མིག་ལ་ཕན། །
ནོར་བུ་དཀར་པོ་ཆུ་ཤེལ་མིང་། །ས་ཟླ་མདོག་བཟང་ [9b4] ས་ལེ་སྦྲམ། །
རིན་ཆེན་དང་པོ་གཾ་གཱ་སྐྱེས། །ཧེ་མ་ཟོང་མཆོག་གསེར་གྱི་མིང་། །
མཆོན་(read: མཚོན་)ཅན་མདོག་ངན་ཁརྫུ་རཾ། །རིན་ཆེན་གཉིས་པ་དངུལ་གྱི་མིང་། །
མཚལ་སྐྱེས་མེས་འཆིང་དངུལ་ཆུ་སྟེ། །རི་སྙིང་གར་བུ་ལྕགས་ཀྱི་མིང་། །
ལྗོན་དམར་ཀླ་ཀློ་ཁ་ [9b5] ཟངས་ཏེ། །ཟངས་སྐྱེས་བསིལ་སྐྱེས་འཁར་བའི་མིང་། །
གསེར་ཅན་རྩིབས་བརྩེབས་ར་གན་ཏེ། །སྐུད་འདྲེན་ལེན་པོ་ཁབ་ལེན་མིང་། །
རྡོ་ཡི་རྒྱལ་པོ་གཡུ་ལ་སྟེ། །གྲོལ་བ་ཅན་ནི་མུ་ཏིག་མིང་། །
ལུས་དམར་འདབ་དང་དཔལ་མེ་ཏོག །རིན་ཆེན་སྡོང་ [9b6] པོ་བྱུ་རུའི་མིང་། །
ལག་ལྡན་གཉིས་འཐུང་མྱོས་བུམ་ཅན། །སོ་ལྡན་ཉི་བུ་སོ་གཉིས་པ། །
དབྱུག་པའི་སྣ་ཅན་གླང་པོའི་མིང་། །མགྱོགས་འགྲོ་རྒྱབ་འཛིན་རྟག་ཏུ་ཟ། །
དཔལ་བུ་རྔ་ཡབ་མཇུག་མ་ཅན། །རླུང་སྐྱེས་བང་ལྡན་རྟ་སྤྱིའི་མིང་། །
ཅང་ཤེས་ལེགས་ [10a1] འགྲོ་རླུང་གཤོག་ཅན། །རིགས་ལྡན་གྱི་ལིང་རྟ་མཆོག་མིང་། །
ལམ་བགྲོད་སྒྲ་ལྡན་ཤིང་རྟ་སྟེ། །ཁྱོགས་དང་ཐེག་པ་བཞོན་པའི་མིང་། །
མཚོན་ཆས་འཚོ་བ་དཔུང་བུ་ཆུང་། །ལུས་ཀྱིས་རྒོལ་བ་རྐང་དམག་མིང་། །
མདའ་རྟེན་མདའ་ཟ་ [10a2] མདའ་སྣུན་བྱེད། །མདའ་བསྐྱེད་གནམ་རུ་གཞུ་ཡི་མིང་། །
ཉག་ཕྲན་འབིགས་བྱེད་རྩེ་མོ་ཅན། །སྒྲོ་ལྡན་དྲང་འགྲོ་མདའ་ཡི་མིང་། །
ཤང་ལང་རྡེག་ཆ་རྗེས་སུ་གཅོད། །དཔལ་གྱི་སྙིང་པོ་རལ་གྲིའི་མིང་། །
འཁྲུག་གོས་མཚོན་སྐྱོབ་ལྕགས་གོས་དང་། །གོ་ཆ་ [10a3] ཁྲབ་སྟེ་རྨོག་ལ་ནི། །
ལྕགས་ཞུ་མགོ་སྐྱོབ་ཡ་ལད་ཟེར། །རུ་པ་དཔུང་ཚོགས་དམག་དཔུང་དང་། །
ཡན་ལག་བཞི་པ་དམག་ཚོགས་མིང་། །སྟོབས་ཆེན་གྱད་མི་ཕ་རོལ་གནོན། །
བརྟུལ་ཕོད་བསྙེངས་བྲལ་གཡུལ་ངོར་བརྟན། །གཏུམ་པའི་དཔུང་ཅན་ [10a4] དཔའ་བོའི་མིང་། །
དཔུང་གི་ཁྱུ་མཆོག་རལ་གྲིའི་གཉེན། །དམག་གི་འདྲེན་པ་དམག་དཔོན་མིང་། །
འཁྲུག་འཇིང་(read: འཛིང་)འཐབ་རྩོད་གཡུལ་འགྱེད་དེ། །ཞོགས་འུར་བྱེར་འཁྱུས་བྲོས་པའི་མིང་། །
སྡང་བྱེད་མཛའ་བྲལ་ཕ་རོལ་པོ། །ཕྱིར་རྒོལ་ཕས་རྒོལ་དགྲ་ཟླའི་མིང་། ། [10a5] 
བརྒྱལ་མྱོས་བོག་རྨོངས་འཇིགས་སྐྲག་སྟེ། །བསྒྲལ་བ་བཀུམས་པ་བསད་པའི་མིང་། །
སྲོག་བྲལ་ཕུང་པོ་རོ་ལ་སྟེ། །བྱུས་ལེགས་གཡུལ་ལས་རྒྱལ་བའི་མིང་། །
ཡིད་གཅུགས་མཛའ་བཤེས་ཁོན་མེད་ཟུན། །གྲོགས་པོ་བློ་ཉེ་རང་ཕྱོགས་མིང་། །
བྲམ་ཟེ་ [10a6] དང་རྒྱལ་རིགས་ལ་སོགས་པའི་རབ་ཏུ་བྱེད་པའོ། །

[རྗེ་རིགས་དང་དམངས་རིགས་ལ་སོགས་པའི་རབ་ཏུ་བྱེད་པ།]
བརླ་སྐྱེས་ཇོ་བོ་རྗེའུ་རིགས་ཏེ། །འཚོ་ཚིས་འཇུག་བྱེད་སོ་ནམ་མིང་། །
འབྲུ་སྐྱེས་རྨོ་ས་ཞིང་ལ་སྟེ། །རྨོ་བྱེད་ས་འཇོམས་ཐོང་གཤོལ་མིང་། །
གཤོལ་མདའ་གཉའ་ཕུར་གཉའ་ཤིང་སྟེ། །འཇོར་དང་རྐོ་བྱེད་ཏོག་ཙེའི་ [10b1] མིང་། །
གཅོད་བྱེད་རྔ་བྱེད་ཟོར་བ་སྟ(read: སྟེ)། །བཙུགས་བསྐྲུན་བསྐྱེད་གདབ་བཏབ་པའི་མིང་། །
འབྲུ་དཀར་པ་ཊ་ལ་འབྲས་ཏེ། །ཆུ་མ་རྩེ་དཀར་ནས་ཀྱི་མིང་། །
ཡིད་ལེགས་ཡིད་བཟང་གྲོལ་(read: གྲོ་ལ་)སྟེ། །ཚོགས་ཅན་འཕྲོག་བྱེད་ཙ་ནཀ(read: ན་ཀ) །
ནས་ཀྱི་འཁྲི་ཤིང་སྲན་མའི་མིང་། །དོན་ [10b2] གྲུབ་ཟས་གཙང་ཡུངས་ཀར་ཏེ། །
ཚ་བའི་སྣུམ་ཅན་པད་ཁང་མིང་། །སྔོན་སྐྱེས་ནག་མོ་ལྷ་མིན་མོ། །
ཡུངས་ཀར་རྒྱལ་པོ་སྐེ་ཚེའི་མིང་། །དོག་པ་ཞེས་པ་སྙེ་མ་སྟེ། །
སྦུན་པ་ཕུབ་མ་ཕྱི་སྐོགས་མིང་། །སྔོ་སངས་ངེས་སྒྲིབ་ལྗང་པ་སྟེ། །
སོ་མ་རྨ་མེད་ [10b3] སྲུས་ཀྱི་མིང་། །གཡོས་མ་ལག་བདེ་ཆག་ཚང་བ། །
ཐབ་ཀ་པ་སྟེ་ཐབ་ཚང་ལ། །གཡོས་ཁང་གསོལ་ཁང་བསྲོ་ཁང་ཟེར། །
མེ་ཐབ་སྒྱིད་བུ་ཐབ་ཀ་སྟེ། །རྔོད་གཞི་ཐེར་པོ་སླ་ངའི་མིང་། །
ཁོལ་མ་གཡོ་སྣོད་ཕྲུ་བ་སྟེ། །སྐྱོགས་དང་ལག་སྐྱོགས་གཟར་བུའི་མིང་། ། [10b4] 
ཁམ་ཕོར་ཞེས་པ་རྫ་ཕོར་ཏེ། །ཡོལ་གོ་ཞེས་པ་སྣོད་དཔྱད་མིང་། །
བཞེས་པ་ཟས་ལྟོ་ཁ་ཟས་ཏེ། །བྱན་(read: བྱ་ན་)སྐྱོ་ཚ་ཚོད་མའི་མིང་། །
ཆུ་རོ་འགྱུར་བྱེད་དཔྱིད་དུས་ཆགས། །ལན་ཚའི་(read: ཚྭའི་)མིང་ཡིན་འདོད་ཞེན་ལ། །
གདུང་བ་ཆགས་པ་སྲེད་པ་སྟེ། །ཁ་སྐམ་ཆུ་འདོད་ [10b5] སྐོམས་པ་སྟེ། །
བྲུ་བ་ཚ་བ་ལྟོགས་པའི་མིང་། །ཕྱུགས་སྐྱོང་ཕྱུགས་ལྡན་འབྲོག་པ་སྟེ། །
ལྐོག་ཤལ་ནོག་ཅན་བ་ལང་མིང་། །བཟང་པོ་ཁྱུ་མཆོག་གླང་ལ་སྟེ། །
གྲུས་མ་འབབ་བྱེད་བ་ཡི་མིང་། །མཆུ་འཕྱང་རླུང་དགའ་རྔ་མོ་སྟེ། །
ལྦ་འཕྱང་ཆེ་ཚེ་རྭ་ཡི་ [10b6] མིང་། །ལྟོ་འཕྱང་གཡང་མོ་ལུག་ལ་སྟེ། །
ནུ་སྐྱེས་འོ་མ་རབ་ཆགས་ཞོའོ། །རྩི་བཅུད་བསྲུབས་སྐྱེས་མར་ལ་སྟེ། །
ཆུ་སྐྱ་ཆབ་སྐྱ་དར་བའི་མིང་། །ལམ་འགྲོན་ཟོང་འཚོ་ཚོང་པ་སྟེ། །
བརྗེ་དང་བསྒྱུར་བ་ཉོ་ཚོང་མིང་། །འཇལ་བྱེད་ཉ་ག་སྲང་ལ་སྟེ། །
འདེགས་བྱེད་ [11a1] སྙོམ་བྱེད་ན་རའི་མིང་། །ནོར་རྫས་ཡོ་བྱད་ཟང་ཟིང་དཀོར། །
ཀ་ཅ་དབྱིག་རྣམས་དངོས་པོའི་མིང་། །འདྲེས་མ་ཀུན་གཏུམ་རིགས་ཀྱི་ཐ། །
ཕྱིས་སྐྱེས་རྐང་སྐྱེས་དམངས་རིགས་མིང་། །འཕྲེང་ལྡན་མེ་ཏོག་གིས་འཚོ་བ། །
ཕྲེང་ [11a2] རྒྱུད་མཁན་ཏེ་རྫ་མཁན་ལ། །འཁོར་ལོས་འཚོ་དང་བུམ་མཁན་ཟེར། །
མཚོན་ཆ་མཁན་དང་རྡེག་ཆ་མཁན། །མགར་བའི་མིང་སྟེ་རི་མོ་བར། །
པིར་ཐོགས་བཀྲ་བྱེད་ཚོན་འཚོ་ཟེར། །འདྲ་འབག་ལྡེར་བཟོ་སྣང་བརྙན་དང་། །
སླར་གཟུགས་སླར་ [11a3] བྱས་སྐུ་གཟུགས་མིང་། །
ལྷ་ཡིས་འཚོ་བ་སྐུ་གཉེར་ཏེ། །གོས་བཟོ་ཚེམ་བུ་མཁན་གྱི་མིང་། །
ཀོ་པགས་མཁན་ནི་ལྷམ་བཟོ་སྟེ། །རྩེ་རྣོ་ཀོ་འབིགས་སྙུང་བུའི་མིང་། །
འབྱར་བྱེད་སྣག་ཚ་འཕེལ་བྱེད་སྦྱིན། །ཡིན་ཏེ་ལྷམ་ལ་ཚེར་མ་སྲུང་། ། [11a4] 
ཞབས་ཕྱགས་མཆིལ་ལྷམ་བཅག་ལྷམ་ཟེར། །ཤིང་མཁན་ཞེས་པ་ཤིང་བཟོ་སྟེ། །
བཙོ་ལག་མཁན་ནི་ཚོས་མཁན་མིང་། །ཟླ་འཛིན་སྐྲ་མཁན་འདྲེག་མཁན་ཏེ། །
མིག་འཕྲུལ་བྱེད་པ་སྒྱུ་མའི་མིང་། །ཟློས་གར་མཁན་ནི་གར་པ་སྟེ། །
མྱོས་ [11a5] བྱེད་ཟོང་ཅན་ཆང་མའི་མིང་། །མྱོས་བྱེད་མྱོས་འགྱུར་ཆུ་བདག་སྐྱེས། །
ཡང་འབབ་ཆུ་མ་ཅ་ཅོ་བྱེད། །ལྷ་མིན་ཉིང་ཁུ་ཆང་གི་མིང་། །
མངར་ལྡན་སྤྲ་ཚིལ་སྦྲང་རྩི་སྟེ། །གླ་རྔན་བྱ་དགའ་ཡོན་གྱི་མིང་། །
གཡུང་པོ་གདོལ་པ་རིགས་ངན་ཏེ། །གསོད་པོ་ [11a6] གཤེད་མ་ཤ་བ་རི། །
བཤན་པ་ལིང་པ་རྔོན་པའི་མིང་། །འཆིང་བྱེད་དྲ་བ་རྙི་རྒྱ་སྟེ། །
སྲད་བུ་ཐག་པ་ཞགས་པའི་མིང་། །གྲོང་གི་གཅན་གཟན་སེངྒེའི་རིགས། །
ནོར་སྲུང་རྡོ་རྗེའི་མཇུག་མ་ཁྱིའོ། །མགྲིན་བཟང་རྣ་ཆེན་ཤུགས་འགྲོ་བ། །
བཟོད་པའི་མུ་ཁྱུད་ [11b1] བུང་བུའི་མིང་། །རྩེ་རྒོད་བྲན་ཁོལ་མངག་གཞུག་འབངས། །
ཞབས་འབྲིང་གཞན་གསོས་ཕྱག་རྙན་དང་། །བཀའ་ཉན་ཅི་བགྱི་གཡོག་གི་མིང་། །
ཨར་བ་(read: པ་)ཇག་པ་འཇབ་བུ་བ། །འོག་རྒྱུ་གཡས་མ་ཆོམ་རྐུན་མིང་། །
བཀྲེན་པོ་དབུལ་པོ་སྒྲུབ་ངན་དང་། །ཕོངས་པ་ [11b2] ནོར་མེད་མིང་དུ་གྲགས། །
ལག་རྐྱོང་ལམ་པ་མུ་ལྟོ་བ། །དཱ་རི་དྲ་རྣམས་སྤྲང་པོའི་མིང་། །
ཆ་འཛིན་གཉའ་བོ་དཔང་པོ་སྟེ། །ཆོ་ལོ་ཟ་རྒྱན་ཤོ་ཡི་མིང་། །
རྗེ་རིགས་དང་དམངས་རིགས་ལ་སོགས་པའི་རབ་ཏུ་བྱེད་པའོ། །མངོན་བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས་ཞེས་བྱ་བ་ལས་ས་ [11b3] གཞིའི་སྡེ་ཡན་ལག་བཅས་པ་བཤད་ཟིན་ཏོ། །

[མཇུག་བྱང་།]
སྨྲས་པ། 
འཕགས་ཡུལ་འཆི་མེད་བང་མཛོད་ལས་བྱུང་བའི། །ལེགས་བཤད་ནོར་བུ་རིན་ཐང་ཆེ་ན་ཡང་། །
དེང་དུས་འགྲོ་བློའི་སྤྱོད་ཡུལ་མ་ཡིན་ཞེས། །མཆོད་སྦྱིན་བརྒྱ་པའི་མདུན་སར་ལྷ་རྣམས་གླེང་། །
བརྟན་པའི་ [11b4] འཁོར་ལོ་ངུར་སྨྲིག་གར་མཁན་མཆོག །ཀུན་དགའི་མཚན་ཅན་གཞུང་བཟང་ཚིག་གི་གཏེར། །
དེ་ཡང་ལེགས་སྦྱར་བརྡ་ལ་བྱང་ན། །བརྗོད་བྱའི་གཏིང་མཐའ་ཆ་ཙམ་ག་ལ་རྙེད། །
བསིལ་ལྗོངས་ས་སྤྱོད་ཡོངས་ཀྱི་རབ་དང་ཕུལ། །ངག་གི་དབང་ཕྱུང་འཇིག་རྟེན་ [11b5] གྲགས་པའི་སྡེའི། །
ལེགས་པར་བཤད་པ་མཁས་པའི་རྣ་རྒྱན་དེའི། །རྗོད་བྱེད་ཕ་མཐའ་ཚིག་མདའི་ལམ་ལས་བརྒལ། །
དེ་ཕྱིར་ཧ་ཅང་རྒྱས་བསྡུས་མཐའ་སྤངས་ཤིང་། །བཀླགས་པ་ཙམ་གྱིས་བདེ་བླག་དོན་རྟོགས་པའི། །
སྔོན་མེད་བསྟན་བཅོས་རྒྱ་མཚོའི་ [11b6] ཆུ་ཐིགས་འདི། །བློ་གསལ་གཞོན་ནུ་དགའ་བའི་གཉེན་མཆོག་ཡིན། །
དེ་ལས་འོངས་པའི་ལེགས་སྤྱད་མཐུ་དཔལ་གྱིས། །བརྟན་གཡོའི་མིང་དོན་ཀུན་ལ་མ་རྨོངས་པར། །
མཁས་པའི་བགྱི་བ་གསུམ་གྱིས་རྒྱལ་བའི་བསྟན། །འཛིན་ལ་རྒྱལ་བ་ཉིད་དང་ [12a1] མཚུངས་པར་ཤོག །
ཅེས་མངོན་བརྗོད་ཀྱི་བསྟན་བཅོས་རྒྱ་མཚོའི་ཆུ་ཐིགས་ཞེས་བྱ་འདི་ཡང་དཔྱོད་ལྡན་ཚོང་དཔོན་དཔལ་འབྱོར་ཕུན་ཚོགས་ལགས་སྐུ་མཆེད་ཟུང་ནས་ནན་ཆེན་པོས་བསྐུལ་མ་མཛད་པ་ལྟར། །རྒྱ་བོད་ཀྱི་བརྡ་དང་མངོན་བརྗོད་ཀྱི་གཞུང་མང་པོ་ [12a2]  ཞིག་མིག་ལམ་དུ་བྱས་པའི་ཤཱཀྱའི་དགེ་སློང་དྷརྨབྷ་དྲས་རང་ལོ་སོ་གཅིག་པ་རྔ་ཆེན་གྱི་ལོའི་གྲོ་བཞིན་ཟླ་བའི་ཡར་ཚེས་བཟང་པོར་བཞད་དངུལ་ཆུའི་རི་ཁྲོད་དགའ་ལྡན་རྩེའི་སྤོང་ཁང་དུ་སྦྱར་བ་དགེ་ལེགས་འཕེལ། །

******

[No title]
ན་མོ་གུ་རུ་མཉྫུ་གྷོ་ཥཱ་ཡ། 
མཁྱེན་བརྩེའི་གཤོག་ཡངས་དཀར་ [12a3] པོ་ཡིས། །སྲིད་ཞིའི་དགུང་མཐའ་ཀུན་གཞལ་བའི། །
ངང་པའི་བུ་མོ་དཀར་མོ་ཁྱོད། །བདག་སྙིང་པད་མཚོར་ཀུན་ནས་རོལ། །
འཆད་རྩོད་རྩོམ་པའི་གཞིར་གྱུར་པའི། །དག་བྱེད་རྣམ་དག་མདོར་བསྡུས་ནི། །
བོད་ཡིག་ཀ་སོགས་སུམ་ཅུ་ལ། ། [12a4] གུ་གུ་ཞབས་ཀྱུ་འགྲེང་བུ་དང་། །
ན་རོ་བཞི་ཡི་སྲོག་ཞུགས་དང་། །ར་ལ་ས་ཡི་མགོ་ཅན་གསུམ། །
ཡ་ར་ལ་ཝའི་སྨད་འདོགས་བཞི། །ག་ད་བ་མ་འ་ཡི་ནི། །
སྔོན་དུ་འཇུག་པ་རྣམ་སྔ་དང་། །ག་ང་ད་ན་བ་མ་འ། །
ར་ལ་ས་སྟེ་རྗེས་འཇུག་བཅུ། །ད་སའི་ [12a5] ཡང་འཇུག་བའི་བརྩེགས་འཕུལ། །
ལ་སོགས་ཞིབ་པར་མེ་ལོང་སོགས། །མཁས་པའི་གཞུང་མང་གཞན་དུ་གསལ། །
འདིར་ནི་སྔ་མའི་མིང་ཤུགས་ཀྱིས། །ཕྱི་མའི་རྣམ་དབྱེ་ལ་སོགས་པ། །
རྟོགས་དཀའ་ཉེར་མཁོ་ལྡན་པ་འགའ། །ཇི་ལྟར་འཐོབ་ [12a6] ཚུལ་བཤད་ཀྱིས་ཉོན། །
རྣམ་དབྱེ་དྲུག་པ་ག་ང་གི །ད་བ་ས་དང་ད་དྲག་ཀྱི། །
ན་མ་ར་ལ་བཞི་མཐར་གྱི། །འ་དང་མཐའ་མེད་འི་དང་ཡིའོ། །
རྣམ་དབྱེ་བདུན་པ་ག་བ་དང་། །དྲག་མཐར་ཏུ་དང་ས་མཐར་སུ། །
ང་ད་ན་མ་ར་ལ་དུ། །འ་དང་མཐའ་མེད་མཐར་རུའོ། ། [12b1] 
ལྷག་བཅས་ན་ར་ལ་ས་ཏེ། །ད་དེ་གཞན་ཀུན་ས་བཏགས་སྟེའོ། །
མཚམས་སྦྱོར་ག་ད་བ་ས་དང་། །དྲག་མཐར་ཀྱང་དང་གཞན་འང་ཡང་། །
ཕྲད་ཀྱི་ག་ད་བ་དྲག་མཐར། །ཅིང་ཅེས་ཅེའོ་ཅེ་ན་ཅིག །
ས་མཐར་ཤིང་སོགས་གཞན་མཐར་ཞིང་། །ས་མཐར་ཤེས་སྦྱོར་བཀག་ [12b2] ཕྱིར་ཞེས། །
དྲི་བར་མ་དང་རྫོགས་ཚིག་སྐབས། །ན་རོ་རྗེས་འཇུག་རང་རང་ལ། །
སྦྱོར་མོད་ན་ར་ལ་གསུམ་པོར། །དྲག་ཡོད་ཏ་དང་མཐའ་མེདའར(read: མེད་འ?)། །
མིང་མཐའི་ག་ད་ན་བ་མ། །ས་མཐར་པ་དང་གཞན་ཀུན་བ། །
ད་དྲག་ཅན་དང་འདས་པ་དང་། །བདག་པོ་སོགས་ [12b3] ལ་པ་ཡིན་ནོ། །
འི་ཡི་གཉིས་དང་འང་ཡང་གཉིས། །རྐང་པ་མི་སྐོང་སྐོང་བའི་ཁྱད། །
འོ་འུ་འམ་གྱི་གོང་དུ་ཚེག །མེད་དང་ཡོད་པའང་དེ་བཞིན་ནོ། །
ང་ཡིག་མ་གཏོགས་ཡིག་ཤད་དབར། །ཚེག་མེད་ལ་དང་ས་དབར་ཡོད། །
ལྷུག་པའི་དོན་མང་མིང་མཚམས་ [12b4] དང་། །དོན་འབྲིང་འབྱེད་དང་དོན་ཉུང་རྫོགས། །
ཚིགས་བཅད་ག་མཐར་ཆིག་ཤད་དང་། །ལྷུག་པའི་རྫོགས་ཚིག་ཨོ་ཅན་དང་། །
ཚིགས་བཅད་རྐང་མཐར་ཉིས་བཤད་(read: ཤད་)དང་། ལེ་འུའི་མཚམས་སུ་བཞི་ཤད་དགོས། །
རྔ་ཡབ་སྐྱིལ་ཀྲུང་ཕྱག་དར་དང་། །ཚོན་རྩི་ [12b5] རིམ་གྲོར་སྔོན་འཇུག་སྤང་། །
ཐུད་གདར་ཉེས་དམིགས་ཕྱི་བདར་དང་། །ཁྱིམ་མཚེས་འཁྲི་ཤིང་སོགས་ལ་དགོས། །
གསར་པ་སྙན་དངགས་སྔོ་བསངས་དང་། །མཐུན་མོང་འཕྲེང་བར་གང་ཡང་རུང་། །
ཡི་གེ་སྒོ་ང་སྲི་ཞུ་དང་། །སེ་མོ་དོ་དང་ལེ་བརྒན་ [12b6] དང་། །
རྒྱ་མཚོ་བརྡ་དང་བྱ་རྒོད་དང་། །བརྒྱ་བྱིན་སོགར་(sic)རྗེས་འཇུག་སྤང་། །
བདག་ཅག་མཐེ་བོང་དེད་དཔོན་དང་། །སེན་མོ་སློབ་དཔོན་ནམ་མཁའ་དང་། །
དུར་ཁྲོད་གསལ་རྒྱལ་ལྷས་བྱིན་ལ། །རྗེས་འཇུག་བཅུ་པོ་རིམ་བཞིན་དགོས། །
སྐད་ཅིག་བདེར་ [13a1] གཤེགས་འཁོར་ལོས་བསྒྱུར། །སོགས་ལ་གང་ཡང་རུང་ཞེས་ཟེར། །
གཞན་ཡང་ཐོན་མི་སམྦྷོ་ཊས། །དེ་ཉིད་ལ་ནི་བཅུ་པ་སྦྱར། །
བྱེད་པ་པོ་རུ་ཤེས་པར་བྱ། །ཞེས་གསུངས་དོན་ནི་འདི་ལྟར་ཡིན། །
བདག་གི་ཆོས་ཉན་ལྟ་བུ་ལ། །མཉན་བྱ་ [13a2] བདག་གི་ཆོས་ཡིན་ཕྱིར། །
བདག་གི་གི་ལ་ས་མཐའ་སྤང་། །བདག་གིས་ཆོས་ཉན་ལྟ་བུ་ལ། །
མཉན་བྱ་ཆོས་དང་ཉན་བྱེད་བདག །ཡིན་ཕྱིར་གི་ལ་ས་མཐའ་དགོས། །
གཞན་ཡང་དཀའ་གནད་འདི་ལྟ་སྟེ། །བཏིངས་སོགས་འདས་ཚིག་བ་ཡིས་དང་། །
འདིང་ [13a3] སོགས་ད་ལྟ་འ་ཡིས་དང་། །གདིང་སོགས་མ་འོངས་ག་དས་ཕུལ། །
འདི་ནི་དག་བྱེད་གཞུང་རྣམས་ལ། །ཅུང་ཟད་སྦྱངས་པའི་སྙོམས་ལས་མཁན། །
དགེ་སློང་སུ་དྷརྨེཤྭ་རས། །ཀུན་དགའ་ལེགས་ལྡན་ཟླ་བར་བྲིས། །
ཞེས་པ་འདི་ནི་ཕན་པའི་བློས་ལེགས་པར་བཤད་པ་སུམ་རྟགས་རྩ་འགྲེལ་དང་། སྨྲ་རྒྱན་ [13a4] ཟ་མ་ཏོག་ངག་སྒྲོན་མེ་ལོང་མ་རྣམས་ལ་ལེགས་པར་བརྟགས་ཏེ་བཀོད་པ་ཡིན་ཅིང་། གཞན་ཡང་སྒྲ་དོན་རྒྱ་མཚོའི་མེ་ལོང་དང་འོད་ཟེར་བརྒྱ་པ་སོགས་ཡོད་པར་གྲགས་མོད་བརྗོད་བྱ་ལྷག་པོ་མེད་པར་ངེས་ལ། སྨྲ་རྒྱན་སོགས་དེ་དག་ཀྱང་ཕྱི་མ་རིམ་བཞིན་མཐའ་བཙན་ལ་ཚིག་མྱོག་ཆུང་བ་ཡོད་པར་མཐོང་ངོ་།།  །།